Hewke akiw ig Joawh Batista hiyap Kiyavwiye Jesus akiw.
Avim ini ig tabir gikakkis gikannuhnivwi piyana gikebikis.
Ayge ig hiyap Kiyavwiye Jesus mpiyevye akiw.
Ig ivegi atere gimkat.
Ig awna:
— Ivegnay ner igyewatnene muwtohyan giwntekne Kiyavwiye Uhokri.
Ig umahkiswenek udukwenavrikwiy,
ke pahavwi muwtohyanbe,
adahan katiwnihpiye madikte utaraksanwiy.
Igkis piyananene gikebikis timapni hene,
igkis tivik makekwevi gihavu Kiyavwiye Jesus.
Igme Kiyavwiye Jesus wagestaw,
ig hiyavgikis.
Nikwe ig awna gitkis:
— Pariye yimawkan ayta nuhavuh butte?
Igkisme kaytwa giwn:
— Kiyavwiye Habi,
kiney pis misakwa?
Inakni iwit “Habi” wownavrik “ukannuhten”.
Igme kaytwa giwnkis:
— Ba yi ayta adahan yis hiyap.
Igkis timapni hene,
igkis tivik gihapti.
Daraka kamuw igkis danuh givinwat.
Ayge igkis hiyak ku kiney ig misakwa.
Nikwe igkis pareke atere.
Igkis misekwe gikak he aygete.
Pahavwi gaytakis neras piyananene gikebikis ku pariye ihe inakni Joawh Batista giwn,
ig kewye Andre.
Ig Simawh Pedru gisamwi.
Pisenwa ig tivik gimkanit gegni Simawh.
Ig danuh atere,
ig awna git:
— Yey.
Usuh kuwis patipteke gikak “Messiyas”.
Inakni “Messiyas” wownavrik “Cristo”,
inaknikok “Uhokri gikanyan adahan ukumaduketniwiy”.
Ayteke ig waxwe Simawh git Kiyavwiye Jesus.
Igkis danuh atere,
ig Kiyavwiye Jesus murotvi git Simawh.
Ig awna git:
— Pis Simawh,
ku pariye kiyavwiye Joawh gikamkayh.
Aysawnemenek pis nawenyewa piw akiw.
Pis kanumkanek “Sefas”.
“Sefas” wownavrik “Pedru”.
Inakni giw “tip nopsadnano”.
Hewke akiw ig Kiyavwiye Jesus tivikwiye avitit Galileyamnaw.
Avit gitepkemni,
ig ute pahavwi awayg kewye Filip.
Ig awna git:
— Ba ayta wew nukakuh adahan pis humewne nukannuhni.
Igme kaytwa giwn:
— Ihkata nikwe.
Ig Filip ariwntak paytwempu Betsayda,
ku kiney Andre gikak Simawh misakwa.
Ayteke ig Filip tivik iwasene pahavwi gikagmada kewye Natanael.
Ig danuh atere,
ig awna git:
— Usuh kuwis patipteke gikak Uhokri gikanyan adahan ukumaduketniwiy,
ner ku pariye amekene Moís kinetihwa gimin minikwak,
ner ku pariye Uhokri gawnevevu pitatyevwi kinetihwa gimin.
Igi Kiyavwiye Jesus Nazaréyene,
ku pariye José gikamkayh.
Igme Natanael timapni hene,
ig awna git:
— Mmah hene?
Nah ka iha inakni piwn.
Yuma pahavwinema hiyeg Nazaréyene kibeyne hiyeg.
Igme Filip kaytwa giwn:
— Ba ayta iwasa.
Igkis tivik.
Igkis danuh atere git Kiyavwiye Jesus.
Igme hiyavgikis ayta gimkanit.
Ig awna:
— Nehmnik pahavwi ku pariye igyewa Uhokri gihiyega izhaewyene.
Ig ka batek kinis hiyeg kema amekene Jakóma.
Ig Natanael timapni hene,
ig awna git:
— Mmah ahiyaka pit inakni?
Pis ka hiyakun.
Igme kaytwa giwn:
— Avit Filip waxwap atan numkanit nah kuwis hiyak ku pariye ay abet pihiyekemni.
Ku aysaw pis aynte anavi nor ah akat kewyo “figeyra”,
nah kuwis hiyak ku pariye ay abet pihiyekemni.
Igme Natanael timapni hene,
ig awna git:
— Kiyavwiye,
nikwe pis Uhokri gikamkayh.
Pis izhaewyenevwi gikivarakis.
Igme Kiyavwiye Jesus awna git:
— Kibeyne pis kamaxwa nuvitit awaku nah awna inakni iwit pit amin ku samah nah hiyavi anavi ah.
Aysawnemenek pis hiyap annut ka aynsima kabayte ariw inin akiw.
Henewatbaki pis hiyapnek.
Aysawnemenek yis hiyapnek en wokhaw hawata ke amekene Jakóbe.
Ayge yis hiyapnek Uhokri giwatnivwi ahj muhukempi wagehempi hawata ke igbe.
Igkis muhukempi numkanit nah ku pariye wageswe awayg amadgaya inin.
Pisenwa inakni giwn igkis tivik.